श्रीराम नाम महामंत्रों की 108 परिक्रमा करने का भक्तों से आग्रह किया जाता है, इसके पीछे आध्यात्मिक अर्थ छिपा है। 108 अंक बडा़ महत्वपूर्ण है। जगत के जनक पारब्रह्म परमेश्वर को वेदों में ब्रह्म कहा गया है। ब्रह्म शब्द के अंकों का योग 108 होता है। हमारे सर्व प्रथम और सर्वोत्कृष्ट संबोधन “राम राम” के अंकों का योग भी 108 ही है। “सीताराम” के अंकों का योग भी 108 है। एक सौ आठ के एक और नौ का योग 9 होता है जो कि पूर्णांक है। पूर्णांक पूर्ण ब्रह्म का द्योतक हैं। हम जिस पृथ्वी पर रह रहे हैं, उसकी चार दिशाएं हैं और सताइस नक्षत्र हैं। 27×4=108 होता है। श्रीराम नाम महामंत्र की प्रदक्षिणा 108 करने के आग्रह में यही मूल कारण निहित हैं। इस ब्रह्माण्ड में सम्पूर्ण चराचर एक दूसरे की परिक्रमा कर रहा हैं। परिक्रमा तो केन्द्र की ही होती हैं। केन्द्र अर्थात नाभि। हमारे नक्षत्र मण्डल का केन्द्र सूर्य हैं। पृथ्वी सहित सभी ग्रह सूर्य की परिक्रमा करते हुए चारों दिशाओं में भ्रमण करते हुए सताइस नक्षत्रों से गुजरते हैं। जिनका तात्पर्य हैं 27×4=108 अर्थात पूर्णता को उपलब्ध होना। एक माला में मणके भी 108 होते हैं,यह भी पूर्णता का प्रतीक है। श्रीराम नाम महामंत्र की परिक्रमा भी 108 बार की जाती हैं, जिससे हमारी उर्जा उर्द्धवगामी होकर हमें विशिष्ट अनुभव कराती है।